b'\n_START_ARTICLE_\nSorbo r\xc5\xabg\xc5\xa1tis\n_START_SECTION_\nIstorija\n_START_PARAGRAPH_\nSorbo r\xc5\xabg\xc5\xa1t\xc4\xaf 1859 m. distiliuodamas \xc5\xa1ermuk\xc5\xa1ni\xc5\xb3 vaisi\xc5\xb3 aliej\xc5\xb3 i\xc5\xa1skyr\xc4\x97 A.W von Hofmann. \xc5\xa0iame aliejuje yra sorbo r\xc5\xabg\xc5\xa1ties laktono, kuriam hidrolizuojantis susidaro sorbo r\xc5\xabg\xc5\xa1tis._NEWLINE_Sorbo r\xc5\xabg\xc5\xa1ties antimikrobinis aktyvumas buvo aptiktas XX a. 4-to de\xc5\xa1imtme\xc4\x8dio pabaigoje \xe2\x80\x93 5-t\xc4\x85 de\xc5\xa1imtmet\xc4\xaf. Komerci\xc5\xa1kai ji pasidar\xc4\x97 prieinama 5-to de\xc5\xa1imtme\xc4\x8dio pabaigoje \xe2\x80\x93 6-t\xc4\x85 de\xc5\xa1imtmet\xc4\xaf. Nuo 9-to de\xc5\xa1imtme\xc4\x8dio sorbo r\xc5\xabg\xc5\xa1tis ir sorbatai imti naudoti kaip Clostridium botulinum inhibitoriai m\xc4\x97sos produktuose. \xc4\x8cia sorbatai pakeit\xc4\x97 nitritus, i\xc5\xa1 kuri\xc5\xb3 susidaro karcinogeniniai nitrozaminai.\n_START_SECTION_\nSintez\xc4\x97\n_START_PARAGRAPH_\nTradicinis sintez\xc4\x97s b\xc5\xabdas apima malono r\xc5\xabg\xc5\xa1ties ir transbutenalio kondensacij\xc4\x85. Sorbo r\xc5\xabg\xc5\xa1tis taip pat gali b\xc5\xabti gaunama i\xc5\xa1 izomerini\xc5\xb3 heksadieno r\xc5\xabg\xc5\xa1\xc4\x8di\xc5\xb3, kurios gaunamos nikeliu katalizuojant alilo chlorido, acetileno ir anglies monoksido reakcij\xc4\x85. Komerciniu b\xc5\xabdu \xc5\xa1i r\xc5\xabg\xc5\xa1tis gaunama i\xc5\xa1 krotono aldehido ir keteno. Kasmet susintetinama apie 30 t\xc5\xabkst. ton\xc5\xb3 sorbo r\xc5\xabg\xc5\xa1ties.\n_START_SECTION_\nSauga\n_START_PARAGRAPH_\nSorbo r\xc5\xabg\xc5\xa1ties LD\xe2\x82\x85\xe2\x82\x80 yra ma\xc5\xbedaug 10-7,4 g/kg, tai yra labai didel\xc4\x97. Junginys yra palyginti nepatvarus ir dirvo\xc5\xbeemyje spar\xc4\x8diai skyla, tad yra laikomas draudi\xc5\xa1ku aplinkai.'